**Arsenal Fútbol Club**, skrátene **Arsenal**, mimo Argentíny známy pod názvom **Arsenal de Sarandí**, je argentínsky športový klub so sídlom na predmestí Buenos Aires Sarandí. Arsenal vyhral jeden titul v argentínskej najvyššej súťaži Primera División. Na medzinárodnej úrovni vyhral klub dve trofeje. Domáce zápasy hráva klub na štadióne Estadio Julio Humberto Grondona. V súčasnosti hráva najvyššiu argentínsku futbalovú súťaž Primera División.

História
--------

V roku 1962 vyhral klub prvú súťaž.
Tím v roku 1964 vyhral súťaž Primera C.
Klub bol založený v januári 1957 bratmi Héctorom a Juliom Humbertom Grondonovcami. V blízkosti sa nachádzal vojenský sklad (arzenál), čo inšpirovalo názvov klubu. Klub začal svoje pôsobenie v nižších súťažiach v roku 1961, kedy obsadil druhé miesto v súťaži Primera D. V roku 1962 už túto ligu vyhral, keď neprehral žiadny zápas počas celej sezóny. Klub tak postúpil do súťaže Primera C. Túto ligu vyhral už v ročníku 1964. Následne hral súťaž Primera B, kde sa postupne uchytil medzi najlepšími tímami. V sezóne 1969 obsadil výborné tretie miesto, toto zopakoval aj v nasledujúcej sezóne. V ročníku 1971 skončil dokonca na druhom mieste. V ďalšej sezóne sa už klubu až tak nedarilo a skončil v spodnej časti tabuľky. Zvyšok 70. rokov tak klub strávil zväčša v strede tabuľky. Na začiatku 80. rokov sa klubu darilo menej a umiestňoval sa skôr v spodnej časti tabuľky. V sezóne 1984 skončil klub úplne posledný vo svojej skupine A zostúpil do súťaže Primera C. Tu hral do ročníka 1986, keď sa mu podarilo cez postupové play-off vrátiť späť do súťaže Primera B, čo bola vtedy po reorganizácií futbalových súťaží v Argentíne až tretia najvyššia argentínska liga. Tu Arsenal hneď vo svojej prvej sezóne (1986/87) obsadil štvrté miesto. V ďalej sezóne sa dostal až do finále postupového play-off, no prehral a tak zotrval v tejto súťaži. V ročníku 1988/89 sa ale klubu veľmi nedarilo a skončil v spodnej časti tabuľky. V nasledujúcom ročníku sa posunul do stredu tabuľky. V sezóne 1990/91 obsadil štvrté miesto a mohol sa predstaviť v play-off o postup, kde bol však neúspešný.

### Postupný vzostup

Úspech sa dostavil v sezóne 1991/92, kedy skončil Arsenal najprv v tretej lige piaty, no vyhral následné postupové play-off a postúpil do druhej najvyššej súťaže Nacional B. Vo svojej prvej druholigovej sezóne obsadil klub šieste miesto a mohol tak hrať play-off o postup do najvyššej argentínskej súťaže. Tu však vypadol už v prvom kole. Arsenal sa postupne usadil v strede ligovej tabuľky. Až v ročníku 1995/96 podával horšie výkony, čo sa odrazilo predposledným miestom v tabuľke zostupu. Klub tak hral zostupové play-off, kde sa mu podarilo zachrániť. Aj v sezóne 1996/97 skončil Arsenal v spodnej časti tabuľky a hral znova play-off o udržanie sa. Tu sa zachránil iba veľmi tesne. V ročníku 1997/98 sa mu darilo viac a prebojoval sa do skupiny o postup do prvej ligy. V nasledujúcom roku bol Arsenal vo svoje skupine druhej ligy dokonca na druhom mieste, no v následnom play-off o postup bol neúspešný. Aj v nasledujúcich sezónach hral Arsenal o postup do prvej ligy. Úspech v play-off o postup sa však dostavil až v sezóne 2001/02, kedy sa klub dokázal prebojovať až do finále, kde porazil v dvoch zápasoch tím  Gimnasia y Esgrima (CdU).

### Prvá liga

Najvyššiu súťaž hrá klub od sezóny 2002/03 (zápas s tímom San Lorenzo v roku 2007).
Klub sa premiérovo vo svojej histórií predstavil v najvyššej argentínskej súťaži v ročníku 2002/03. Najvyššia súťaž bola v tej dobe rozdelená na časť Apertura a Clausura, pričom Arsenal obsadil v časti Apertura ôsme miesto a v časti Clausura štrnáste miesto. Klub sa postupne usadil v strede ligovej tabuľky. V sezóne 2006/07 obsadil Arsenal v oboch častiach najvyššej súťaže piate miesto. V nasledujúcej sezóne sa klubu podarilo kvalifikovať do kontinentálnej súťaže Copa Sudamericana. Tu nadviazal na ligový úspech, keď sa prebojoval až do finále, kde zvíťazil nad slávnym mexickým klubom América. V nasledujúcich ročníkoch sa klubu až tak nedarilo a umiestnil sa skôr v spodnej časti tabuľky. V ročníku 2010/11 v časti Apertura obsadil výborné tretie miesto. Mohol tak hrať znova Copa Sudamericana, pričom v ročníku 2011 sa prebojoval až do štvrťfinále tohto pohára. Sezónu 2011/12 nezačal Arsenal veľmi dobre, v časti Apertura skončil až trinásty. V časti Clausura však začal podávať oveľa lepšie výkony a obsadil prvé miesto, vďaka čomu získal svoj prvý majstrovský titul. Mohol tak hrať aj hlavnú kontinentálnu súťaž Copa Libertadores, kde však nebol veľmi úspešný. Na úspech v ďalšom ročníku nenadviazal a opäť skončil v strede tabuľky. Vyhral však národný pohár Copa Argentina, keď vo finále porazil klub San Lorenzo. V rovnakom roku vyhral aj Supercopa Argentina. Aj v ďalších sezónach skončil klub niekoľkokrát na miestach, ktoré umožňovali hrať kontinentálne súťaže. V sezóne 2016/17 obsadil Arsenal v najvyššej súťaži až 27. miesto.

Farby a znak klubu
------------------

Klubové farby sú červená a bledomodrá. Tieto si zvolil ako poctu pre tradičné tímy z mesta Avellaneda (Independiente a Racing Club), ktoré sa nachádza v oblasti Buenos Aires. Klub používa bledomodré dresy s diagonálnou červenou čiarou.

Klubový znak je taktiež bledomodrej farby s červeným diagonálnym pásom, nad ním je jeden vodorovný červený pás, v ktorom je názov klubu.

Štadión klubu.

Štadión
-------

Klub hrá na svojom súčasnom štadióne **Estadio Julio Humberto Grondona** od roku 1964. Jeho pôvodná kapacita bola 36.300 miest. V súčasnosti je kapacita po úpravách znížená na 18 500 miest.

Rivalita a fanúšikovia
----------------------

Hlavným rivalom tímu je klub El Porvenir. S týmto sa Arsenal stretával ešte v čase, keď hrával nižšie súťaže. Rivalita vládne tiež s klubmi Dock Sud a San Telmo.

Úspechy
-------

### Národné

#### Liga

* **Primera División (1)**: 2012 Clausura
* **Primera C (1)**: 1964
* **Primera D (1)**: 1962

#### Národný pohár

* **Copa Argentina (1)**: 2012/13
* **Supercopa Argentina (1)**: 2012

### Medzinárodné

* **Copa Sudamericana (1)**: 2007
* **Suruga Bank Championship (1)**: 2008

Zostava
-------

*Aktuálne k dátumu: 29. júla 2017*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| # |  | Pozícia | Hráč |
| --- | --- | --- | --- |
| 2 | Argentína | O | Marcos Curado |
| 3 | Argentína | O | Claudio Corvalán |
| 4 | Argentína | O | Sergio Velázquez |
| 7 | Uruguaj | Z | Maximiliano Calzada |
| 11 | Argentína | Ú | Franco Fragapane |
| 12 | Argentína | B | Mauricio Aquino |
| 15 | Argentína | Z | Gonzalo Giménez |
| 17 | Argentína | O | Leonardo Rolón |
| 18 | Argentína | Ú | Juan Imbert |
| 20 | Argentína | O | Salvador Sánchez |
| 21 | Argentína | O | Tomás Berra |
| 22 | Argentína | B | Pablo Santillo |
| 23 | Argentína | Z | Lucas Wilchez |
| 24 | Argentína | Z | Matías Zaldívar |
| 25 | Argentína | O | Federico Milo |

 |  | 

| # |  | Pozícia | Hráč |
| --- | --- | --- | --- |
| 30 | Argentína | Z | Juan Brunetta |
| 31 | Argentína | Ú | Sebastián Lomonaco |
| 32 | Argentína | O | Leandro Marín |
| 33 | Uruguaj | Z | Gonzalo Papa |
| - | Argentína | Ú | Bryan Schmidt |
| - | Argentína | Z | David Drocco |
| - | Argentína | O | Emiliano Papa |
| - | Argentína | O | Facundo Cardozo |
| - | Argentína | Z | Facundo Monteseirín |
| - | Argentína | Ú | Gastón del Castillo |
| - | Argentína | Z | Germán Ferreyra |
| - | Argentína | Z | Iván Bella |
| - | Argentína | O | Leandro Godoy |
| - | Argentína | Ú | Rodrigo Contreras |

 |

Referencie
----------

1. ↑   *Arsenal Fútbol Club* [online]. celesteyrojo.com.ar, [cit. 2017-08-15]. Dostupné online.
2. ↑   *El Ascenso* [online]. celesteyrojo.com.ar, [cit. 2017-08-15]. Dostupné online.
3. ↑   *Lo que el viento nos dejó* [online]. celesteyrojo.com.ar, [cit. 2017-08-15]. Dostupné online.
4. ↑   *Una huelga inoportuna* [online]. celesteyrojo.com.ar, [cit. 2017-08-15]. Dostupné online.
5. ↑   *Cicatrices* [online]. celesteyrojo.com.ar, [cit. 2017-08-15]. Dostupné online.
6. ↑   *El regreso a casa* [online]. celesteyrojo.com.ar, [cit. 2017-08-15]. Dostupné online.
7. ↑   *1990/91 - PRIMERA B* [online]. rsssf.com, [cit. 2017-08-15]. Dostupné online.
8. ↑   *Argentina Second Level 1991/92* [online]. rsssf.com, [cit. 2017-08-15]. Dostupné online.
9. ↑   *Argentina Second Level 1995/96* [online]. rsssf.com, [cit. 2017-08-15]. Dostupné online.
10. ↑   *Argentina Second Level (Primera B - Nacional) 2001/02* [online]. rsssf.com, [cit. 2017-08-15]. Dostupné online.
11. ↑   *Argentina 2002/03* [online]. rsssf.com, [cit. 2017-08-15]. Dostupné online.
12. ↑   *Argentina 2006/07* [online]. rsssf.com, [cit. 2017-08-15]. Dostupné online.
13. ↑   *Copa Sudamericana 2007* [online]. rsssf.com, [cit. 2017-08-15]. Dostupné online.
14. ↑   *Argentina 2011/12* [online]. rsssf.com, [cit. 2017-08-15]. Dostupné online.
15. ↑   *Argentina 2016/17* [online]. rsssf.com, [cit. 2017-08-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Arsenal Fútbol Club**

Externé odkazy
--------------

* Stránka klubu

Zdroj
-----

* história klubu
* *Tento článok je čiastočný alebo úplný preklad článku Arsenal de Sarandí na anglickej Wikipédii.*